Zásahy hliadok MsP v 3. týždni 

V týždni od 12. januára do 18. januára 2009 preverovali hliadky mestskej polície v hlavnom meste 1661 udalostí. Medzi nimi bolo aj 163 takých, ktoré po preverení hliadkami priamo na mieste sa ukázali ako neopodstatnené. 

Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a takýchto porušení zistili v priebehu týždňa mestskí policajti 410. Na miestach vyhradených pre zdravotne postihnutých spoluobčanov bez oprávnenia parkovať tu odstavilo svoje vozidlá osem motoristov. V súvislosti s parkovaním na vyhradených parkovacích miestach bez vedomia majiteľov týchto miest zanechalo svoje vozidlá 84 motoristov. 
V oblasti porušení pravidiel verejného poriadku zistili hliadky mestskej polície 65 priestupkov. Na telefonáty, v ktorých občania upozorňovali na prípady rušenia nočného pokoja zasahovali hliadky 37 krát. 

Značne zastúpenou kategóriou porušovaní všeobecne záväzných nariadení boli priestupky súvisiace s čistotou a poriadkom – 240 zistení, ako aj konzumácie alkoholických nápojov na verejných priestranstvách – 195 priestupkov. Nemalou mierou v priebehu týždňa prispeli do štatistiky mestskej polície aj majitelia psov, ktorí porušili všeobecne záväzné nariadenia týkajúce sa podmienok chovu domácich zvierat – 88 zistení.
 
Niektorých správcov, prípadne vlastníkov chodníkov hliadky napriek tomu, že je január musia stále upozorňovať na ich povinnosti súvisiace so zabezpečovaním schodnosti chodníkov. Na túto povinnosť počas týždňa „zabudlo“ 57 priestupcov. Štatistika mestskej polície ďalej hovorí, že v zóne s dopravným obmedzením sa počas týždňa stalo 142 priestupkov. Blokovacie zariadenia na kolesá nesprávne parkujúcich vozidiel nasadili hliadky 242 krát a po odtiahnuté vozidlá do areálov odťahovacích služieb si muselo zájsť 149 motoristov. Najviac priestupkov v sledovanom týždni sa stalo na Budatínskej ulici a to 48.